Esbé Koster-moord: Beskuldigde vertel hy was ‘bang’Esbé Koster. Foto: Verskaf Die 18-jarige seun wat teregstaan op aanklag van moord in verband met die skietdood van Esbé Koster van Brits in Noordwes, het Woensdag die hooggeregshof in Pretoria probeer oortuig dat hy nooit die misdaad by owerhede aangemeld het nie aangesien hy bang was vir sy vriend wat betrokke was by Koster se moord. Rethabile Pooe (18) word aangekla van die moord op Koster wat op 22 November 2016 langs die Ou Lethlabile-pad naby Brits doodgeskiet is. Pooe se medebeskuldigde, Keorapetsa “Tshabi” Tshabalala (18), het reeds vroeër skuld op die aanklagte beken en is in Mei gevonnis. Pooe ontken skuld op die aanklagte teen hom en die twee se sake is gevolglik geskei. Adv. Annelie Coetzee, die staatsaanklaer, het Woensdag haar kruisondervraging van Pooe voortgesit. Coetzee het gehamer op Pooe se bewering dat hy ná Koster se moord nooit weer vir Tshababala wou sien nie. Sy het hom gevra hoekom hy dan steeds die volgende dag skool toe is asof niks gebeur het nie. Waarnemende regter Johan Hattingh het dit in ŉ stadium aan Pooe gestel dat hy sekerlik uit die motor kon probeer spring het toe hy gesien het Tshabalala het ŉ vuurwapen indien hy nie deel wou wees van die misdaad nie. Pooe het gesê hy was bang om uit ŉ bewegende motor te spring, asook bang vir die wapen. Hattingh het dit ook aan Pooe gestel dat hy verskeie mense in magsposisies teëgekom het ná die misdaad, onder wie sy ouers en die skoolhoof, wat hy kon vertel wat gebeur het. Pooe het volgehou as Tshabalala by hom was, was hy bang om iets te sê of selfs iets vir sy ouers te sê aangesien Tshabalala hom gedreig het. Hy het gesê die oomblik dat hy by die polisiestasie gekom het nadat die twee die oggend ná die moord by die skool in hegtenis geneem is, en hy weg van Tshabalala af was, het hy die waarheid vertel. Coetzee het dit aan Pooe gestel dat sy weergawe dat hy so bang vir Tshabalala was nie water hou nie aangesien Tshabalala self erken het hy was deel van die beplanning van die roof, die steel van die vuurwapen en die uitvoer van die misdaad. “Tshabalala sou niks daarby gebaat het om jou te betrek by die misdaad nie,” het Coetzee gesê. Marius du Toit, Pooe se prokureur, het Pooe ondervra en Pooe het beweer dat hy regtig gedink het Tshabalala sou hom en sy familie leed aandoen en sy dreigemente uitvoer as hy met die sak patats vorendag gekom het. Kenny Pooe, Rethabile se pa, is ook na die getuiebank geroep en het sy seun as stil, gehoorsaam en respekvol teenoor ouer mense beskryf. Hy het getuig dat hy die aand van die moord by verskeie geleenthede agtergekom het iets skort met sy seun. Eerstens, toe hy die aand by die huis kom, het Rethabile nie vinnig saam met sy suster uit die huis gekom om pakkies uit die motor te haal soos gewoonlik nie. Kenny het getuig hy het ook vir Pooe met sy kop tussen sy bene sittend op sy bed aangetref. Volgens hom het Pooe geweier om aandete te eet en drie maal opgespring terwyl hulle nog besig was om te eet asof iets hom gepla of bang gemaak het. Hy het getuig Pooe het later in die oggendure net op en af in die gang geloop. Kenny beweer hy het gedink die eksamen wat Pooe die volgende dag moes skryf, was dalk vir hom stresvol. Die volgende keer toe Kenny sy seun ná die aand van die misdaad gesien het, was by die polisiestasie. Hy sê hy en Pooe het albei gehuil. Volgens hom het hy gesien hoe ŉ wit polisiebeampte sy kind oophand klap voor hy sy verklaring aflê. Hattingh het hom gevra hoekom hy nie ŉ klag van aanranding teen die beampte gelê het nie. Hy het beweer hy weet nie veel van die gereg nie. Die saak duur voort. Lees alle vorige berigte oor Esbé Koster op Maroela Media.